Oraque ru gudxi be ca discípulu stibe chuꞌ ca ndaani canuá que,
che gá ca sti ladu nisa que,
laga gabi si be ca binni que ma che be.
Ne gudxi si be ca binni que ma che be la?
udxiꞌba be lú ti dani yeníꞌ né be Dios,
dede bixhinni be raqué,
stubi lucha be.
Peru ma bixele canuá ra ze ca discípulu que zitu de uriá,
ne nabé canaaze ola ni purti cudxigueta bi ni.
Ne nuxcanda que bidxiña Jesús ra nuu canuá que,
zeda za lu nisa.
Ne ora biꞌya ca discípulu que zeda za be lu nisa la?
bidxibi caꞌ ne bicaa ca ti ridxi muxeꞌ,
na caꞌ:
Zeeda ti bultu racá.
Peru óraque na be rabi be laacaꞌ:
―Lachuu dxí.
Cadi idxibi tu,
naa ndiꞌ.
Para na Pedru rabi laabe:
―Señor,
pa lii nga la?
guridxi naa guenda ra nuu luꞌ,
saya lu nisa.
Para na be rabi be laa:
―Gudáꞌ.
Oraque biete Pedru de ndaani canuá que zizá lu nisa,
ze ra nuu be.
Peru biiya si Pedru pabiáꞌ reciu nuu bi que la?
bidxibi ne bizulú biaaziꞌ,
ne bicaa ti ridxi:
―Bilá naa,
Señor.
Oraqueca bisigaa ná Jesús gundisa laabe ne na rabi laabe:
―Aque huaxiéꞌ fe napu xa.
Xiñee bidxibi lu,
hombre.
Ne casi udxiꞌba cabe ndaani canuá que,
biaana dxi bi que.
Oraque bizuxibi ca xcaadxi ni nuu ndaani canuá que xañee be ne na caꞌ:
―Dxandí pe Xiiñi Dios lii.
Ne ora yendá cabe sti ladu que,
biuu cabe ti lugar lá Genesaret.
Ne casi gunna ca binni ni nuu raqué tu laabe la?
bicheeche ca stiidxa be irá guidxi ni nuu neza que,
ne bedané cabe irá binni huará ra nuu be.
Dede gunaba cabe udii be lugar neca ñee xhaba si be cana caꞌ,
ne irá ni udaꞌna xhaba be que bianda.